Obecné zastupiteľstvo v Heľpe v súlade s § 11 ods. 4 písm. k) zákona č. 369/1990 Zb. 
o obecnom zriadení v znení neskorších predpisov schvaľuje tieto 

Zásady odmeňovania poslancov 
a volených orgánov obce Heľpa 

§ 1
Úvodné ustanovenia

Zásady odmeňovania poslancov a volených orgánov obce Heľpa sa vzťahuje na poslancov obecného zastupiteľstva obce Heľpa a volených funkcionárov obce Heľpa.

§ 2
Odmeňovanie starostu

1. Starostovi patrí plat v súlade so zákonom NR SR  č. 253/1994  Z. z. o právnom postavení a platových pomeroch starostov obcí a primátorov miest v znení neskorších zmien a doplnení.
2. Obecné zastupiteľstvo plat starostu opätovne raz ročne prerokuje , čo je v súlade s § 4 ods.4 zákona č. 253/1994 Z. z. 

§ 3
Odmeňovanie hlavného kontrolóra

1. Plat hlavného kontrolóra je súčinom priemernej mesačnej mzdy zamestnanca v národnom hospodárstve, vyčíslenej na základe údajov Štatistického úradu SR za predchádzajúci kalendárny rok a násobku 1,54 čo je v súlade s § 18c zákona č. 369/1990 Zb. o obecnom zriadení v platnom znení. 
2. Obecné zastupiteľstvo môže hlavnému kontrolórovi schváliť mesačnú odmenu až do výšky 30% z mesačného platu hlavného kontrolóra podľa ods. 1 na návrh ktoréhokoľvek poslanca obecného zastupiteľstva s určením obdobia vyplácania schválenej odmeny. 

§ 4
Odmeňovanie zástupcu starostu

1. Odmeňovanie zástupcu starostu sa stanoví v závislosti od rozsahu zastupovania, ktoré určí starosta v písomnom poverení a v závislosti na úlohách, ktoré zástupca starostu vykonáva. Primeraný plat zástupcu starostu určuje  starosta vzhľadom k rozsahu zastupovania a k ekonomickej situácii obce vo výške  65 € (brutto) mesačne. Odmena sa vypláca polročne.    
2. Starosta – uplatňujúc vyhodnotenie dosiahnutej produktívnosti , dosiahnutých výsledkov s prihliadnutím na ich kvalitu, presnosť včasnosť a úplnosť , môže stanovený plat za uplynulý polrok s cieľom motivácie primerane zvýšiť alebo znížiť v rozsahu +/-  20% 
3. Zástupcovi starostu, ktorý plní úlohy starostu ( ak zanikol mandát starostu pred uplynutím funkčného obdobia, až do zloženia sľubu novozvoleného starostu ) patrí plat v zmysle  § 4 zákona č. 253/1994 Zb. v znení neskorších predpisov.
4. Predpokladom pre vyplatenie odmeny zástupcovi starostu je starostom potvrdený výkaz práce, ktorý zaznamenáva dátum, stručný popis plnených úloh a ich časovú náročnosť. 

§ 5
Odmeňovanie poslancov

1. Poslancovi patrí náhrada skutočných  výdavkov, ktoré mu v súvislosti s výkonom poslanca vznikli, podľa osobitných predpisov platných pre zamestnancov v pracovnom pomere.  Výdavky musia byť oprávnené a riadne schválené. V súlade s týmto poslanci uplatňujú svoje nároky ( alternatívy) 
a) podľa pravidiel určených pracovným poriadkom
b) bez zbytočného odkladu, podaním predpísaného vyúčtovania alebo písomnej žiadosti starostovi s pripojením dokladov o výške výdavkov. 
2.  Každému poslancovi za výkon funkcie poslanca prináleží finančná odmena, ktorá slúži ako :
a) náhrada za ušlú mzdu, príjem v zamestnaní z dôvodu plnenia si povinností v jednotlivých formách výkonu poslaneckej funkcie,  nákladov na dopravu na stretnutia OZ, PSP  a plnenia konkrétnych úloh   
b)  náhrada za jeho voľný čas strávený štúdiom potrebných materiálov k plnohodnotnej
práci poslanca ( podklady k OZ  a PSP, zákony, ďalšie právne predpisy, VZN, odborná literatúra, tlač, internet, kancelárske potreby a iné)
Princípy odmeňovania zodpovedá nárokom na odbornosť, organizáciu práce, zodpovednosť a produktívnosť , dosiahnuté výsledky, ich kvalita , presnosť včasnosť a úplnosť. 
3. Odmena poslancovi  patrí 
a) za každú účasť  na plánovanom zasadnutí poslancov Obecného zastupiteľstva ( ďalej OZ) , pracovnom stretnutí OZ, neplánovanom (mimoriadnom) zasadnutí OZ vo výške 50 € ( brutto).  
b) za osobitný podiel na splnení významných úloh obecnej samosprávy, pri úspechoch obecnej samosprávy alebo ako bol  aktívne zapojený  do činnosti, ktorá znamenala významný prínos pre obec alebo pre jej obyvateľov. Odmena sa spravidla udeľuje pri vyhodnotení za kalendárny rok alebo pri vyhodnotení dlhodobejšieho projektu. Návrhy predkladá starosta, poslanec alebo finančná komisia OZ, pričom môže vychádzať aj z informácii iných orgánov obecnej samosprávy.   
4. Odmena nepatrí poslancovi, ktorý vyhlásil, že bude svoj mandát vykonávať bez odmeny. Toto vyhlásenie musí mať písomnú formu a je účinné najskôr doručením písomnosti do podateľne obecného úradu ( ak sa v ňom neuvádza iný termín jeho účinnosti) alebo vzdanie sa do zápisnice na zasadnutí OZ.  Takto urobené vyhlásenie už nie je možné vziať späť do konca príslušného volebného obdobia v ktorom bolo dané. 
5. Odmena sa vypláca  polročne a podkladom pre výplatu odmeny poslanca sú prezenčné listiny, vyhodnocovanie ktorých vykonáva zástupca starostu obce.
6.  Odmena vyplácaná poslancom za prácu v jednotlivých orgánoch sa sčítava.

§ 6
Odmeňovanie predsedov komisií

1. Predsedovi stálej komisie zriadenej OZ za každé zasadnutie patrí odmena vo výške    29 € ( brutto ) . 
2. Komisia sa stretne min. 1x za rok a na stretnutí sa bude riešiť konkrétna úloha uložená OZ, starostom obce, vykonanie kontroly v teréne, prerokovanie priestupkov, žiadostí, vypracovanie, posúdenie, alebo schválenie odporúčania, resp. prípravy iniciatívneho návrhu na predloženie na PSP a OZ .
3. Odmena sa vypláca 1x  ročne.

§ 7
Odmeňovanie členov komisií

1. Členom komisií patrí za ich činnosť finančná odmena. Výška  odmeny pre všetky komisie patrí každému členovi vo výške  15 € ( brutto) . Odmena sa vypláca ročne.  
2. Ak sa člen nezapája do činnosti komisie, odmenu mu neprináleží. Ak by člen komisie, ktorý je zamestnancom obecného úradu vykonával činnosť komisie počas svojej pracovnej doby, odmena mu za túto dobu nepatrí.
3. Členom inventarizačných komisií, ktorí nie sú v zamestnaneckom vzťahu s obcou Heľpa alebo v inom pracovnom vzťahu napojenom na rozpočet obce, prináleží
za aktívnu účasť v inventarizačnej komisii paušálna odmena vo výške 15 € ( brutto) za každú komisiu. Odmena sa môže vyplatiť až po schválení analýzy výsledkov hospodárenia obce za príslušný rok OZ.
4. Členom komisie pre občianske záležitosti ( ďalej len KZPO ) za obrad uvítania detí do
života, uzavretia manželstva, prijatie jubilantov v obradnej sieni, spoločenské slávnosti – udelenie čestného občianstva obce, prijatie významných návštev, osobností, slávnosť ku Dňu matiek, slávnosti obce, atď. prináleží:
‐ za prípravu reči paušálna odmena 15 € ( brutto)
‐ sobášiacemu paušálna odmena 15 € ( brutto)
‐ rečníkovi paušálna odmena 15 € ( brutto)
‐ recitátorovi paušálna odmena 15 € ( brutto)
‐ spevákovi paušálna odmena 15 €  ( brutto)
‐ hudobníkovi paušálna odmena 15 €  ( brutto)           
5. Za kreslenie a písanie do pamätnej knihy prináleží:
‐ výtvarníkovi paušálna odmena 10 € ( brutto)  za jeden zápis   
6. Predseda KPOZ je zodpovedný za vypracovanie podkladov pre výplatu odmien pre
účinkujúcich na obradoch a slávnostiach. Po skončení polroka predloží mzdovej
účtovníčke pracovný výkaz spracovaný za uplynulé obdobie schválený starostom
obce. Odmeny sa vyplácajú polročne.
7. Odmena podľa § 7  nepatrí tomu,  ktorý vyhlásil, že bude svoj činnosť vykonávať bez odmeny. Toto vyhlásenie musí mať písomnú formu a je účinné najskôr doručením písomnosti do podateľne obecného úradu ( ak sa v ňom neuvádza iný termín jeho účinnosti) alebo vzdanie sa do zápisnice na zasadnutí OZ.  Takto urobené vyhlásenie už nie je možné vziať späť do konca príslušného volebného obdobia v ktorom bolo dané. 

§ 8
Záverečné ustanovenia

1. Zásady odmeňovania poslancov a volených orgánov obce Heľpa sú v súlade so zákonom 369/1990 Zb. o obecnom zriadení v znení neskorších predpisov, v súlade so všeobecne záväznými právnymi predpismi a Štatútom obce Heľpa. 
2.  Zmeny a doplnky týchto zásad schvaľuje obecné zastupiteľstvo písomnou formou.
3. Rušia sa Zásady odmeňovania poslancov a volených orgánov obce Heľpa zo dňa 25.8.2010 schválené OZ uznesením č. 143/2010 a Dodatok č.1 k týmto zásadám schválený OZ uznesením č.288/2013 
4.  Tieto Zásady odmeňovania poslancov a volených orgánov obce schválilo Obecné
zastupiteľstvo v Heľpe na svojom zasadnutí dňa   11.9.2015  uznesením č. 110/2015
a nadobúda účinnosť dňom 1.10.2015 

      Peter Hyriak 
starosta obce